SAS' lavpriskalender viser priser som ikke finnes
SAS forklarer dette med teknisk feil. Vi gikk til lavpriskalenderen for å finne noen av de billige billettene SAS annonserer med om dagen. I kampanjen som sier at en million billige billetter selges akkurat nå, skal det blant annet være reiser tur/retur New York for 3999 kroner. De billigste New York-billettene vi fant var i juni. Vi klikket på vilkårlige datoer, først fra Oslo den 20. juni og tilbake fra New York den 25. I følge lavpriskalenderen skulle billettene koste til sammen 3969 kroner tur/retur. Men da vi gikk videre til bestilling var prisen plutselig 6816 kroner.* Fra 16. til 23. juni viste lavpriskalenderen 4224 kroner. Da vi kom til bestilling var prisen 6816. * Fra 17. til 24. juni viste lavpriskalenderen 3969 kroner. Da vi kom til bestilling var prisen også 6816. * Fra 14. til 21. juli viste lavpriskalenderen 4224 kroner. Da vi kom til bestilling var prisen 7117. Prisøkningen var riktig nok ikke like stor hver gang vi prøvde. * Fra 15. til 22. april ble billetten «bare» 545 kroner dyrere, da prisen steg fra 5271 til 5816 på veien fra lavpriskalenderen til bestilling. * Og fra 20. til 27. mai økte prisen med «bare» 161 kroner, fra 5005 i lavpriskalenderes til 5166 kroner da vi kom til bestilling. Ifølge informasjonssjef Knut Morten Johansen skyldes dette en teknisk feil i forbindelse med prisingen av de interkontinentale destinasjonene i lavpriskalenderen den perioden kampanjeprisene ikke gjelder. Når du går til sas.no og klikker på kampanjen om en million billige reiser, ser du nederst på siden at prisene ikke gjelder i perioden 16. juni til 12. august. - Kampanjeprisene er ved en feil lagt inn på alle datoene i kalenderen. Når man går videre til bestilling kommer man til den reelle prisen. Feilen er under utbedring, og det forventes å være i orden i løpet av ganske kort tid, sier Johansen.På Norwegians nettside oppdateres lavpriskalenderen fortløpende. - Den prisen du ser er den du får, opplyser informasjonssjef Lasse Sandaker-Nielsen.
I lavpriskalenderen til SAS kan du finne billetter tur/retur new York for under 4000 kroner i juni. Men når du prøver å bestille dem spretter prisene 2000 kroner i været.